text: [{"text_idx": "#000013", "text": "Lamunnya kaina hudah diadaakan layanan nintu sanak ai, insya Allah pacang nyaman am buhan kula kita di Nagara, kada usah lagi bacuci darah ka Kuta Kandangan."}, {"text_idx": "#000015", "text": "Nang jadi partimbangan gasan maadaakan layanan cuci darah tu ti, masalah ada kadanya ruangan nang tasadia wan jua urang nang mananganinya, kamampuannya mambada\u2019i atawa kada."}, {"text_idx": "#000016", "text": "Napa-napa nang ditamuakan wayah piripikasi tu ti, lalu dipandirakan lawan Bupati HSS, H Achmad Fikry di kantur wadah sidin bagawi, di Kandangan."}, {"text_idx": "#000017", "text": "Pas badapatan wan Bupati, lalu sidin bakisah awal mula kanapa jadi handak maadaakan layanan cuci darah di RS Daha Sejahtera."}, {"text_idx": "#000018", "text": "\u201cDahulu wayah ulun kampanye di Batang Alai, Nagara, ulun batamuan wan pasin cuci darah nang tamasuk urang kada mampu,\u201d ujar Bupati bamula kisah."}, {"text_idx": "#000019", "text": "Urang tu ti, ujar Bupati, tapaksa bulang bulik matan Nagara ka Kandangan gasan batatamba, bacuci darah."}, {"text_idx": "#000020", "text": "\u201cMatan Nagara ka Kandangan ba bintur (bentor; becak motor, red) nang tambangnya kada mumurahan, Rp250 ribu sakali bulang bulik, saminggu dua kali, han kada Rp500 ribu lah, gasan tambang haja,\u201d ujar sidin."}, {"text_idx": "#000021", "text": "Maras wan bubuhan Nagara nang musti bulang bulik ka Kandangan gasan batatamba, lalu pamarintah HSS maadaakan bis nang babulang bulik dua kali dalaman saminggu."}, {"text_idx": "#000022", "text": "\u201cMalaran gasan maringanakan tambang bubuhan Nagara nang batatamba bacuci darah ka Kandangan,\u201d ujar sidin pulang."}, {"text_idx": "#000023", "text": "Lamunnya kaina lakunnya di RS Daha Sejahtera hudah hingkat bacuci darah, bubuhan Nagara kada tajauhi lagi babulang balik ka Kandangan. Han, kita du\u2019aakan mudahan lancar haja urusannya. (zda/RA)"}, {"text_idx": "#000025", "text": "Alamat email Anda tidak akan dipublikasikan. Ruas yang wajib ditandai *"}, {"text_idx": "#000026", "text": "Simpan nama, email, dan situs web saya pada peramban ini untuk komentar saya berikutnya."}]